म्हापशेंः सरकारान आयोजीत केल्ल्या मेगा जॉब फॅरांतल्यान 5 हजार नोकऱ्यो दिवपाचो दावो केला. पूण आमचो ह्या तोंडी दाव्याचेर विस्वास ना. सरकारान ह्या फॅर जॉबाचेर श्वेतपत्रिका काडची आनी प्रत्यक्षांत कितल्या जाणांक नोकऱ्यो दिसात, कितले अर्जदार आनी कितल्या खाजगी कंपन्यांनी नोंदणी केली, हाची म्हायती संकेतथळाचेर दिवची, अशी मागणी काँग्रेस फुडारी विजय भिके हांणी केली.
 बुधवारा म्हापश्यां पक्ष कार्यालयांत आयोजीत केल्ले पत्रकार परिशदेंत भिके उलयताले. ह्या वेळार उत्तर गोंय जिल्होध्यक्ष विरेंद्र शिरोडकार आनी सचीन किटलेकार हाजीर आशिल्ले.
 हो मॅगा जॉब फॅर न्हय जाल्यार मॅगा जोक्स फॅर आसा. नोकरेच्या नांवान सरकारान हातूंत तरणाट्यांची फटवणूक आनी चिकाणां चलयल्यांत, असो आरोप भिके हांणी केलो.
 मॅगा जॉब फॅराच्या माध्यमांतल्यान भाजपाक सरकाराचे तिजोरेंतल्यान पयशे लुटपाचे आसात. ह्या फॅरांतल्यान युवा वर्ग नोकऱ्यां खातीर अर्ज करतले. उपरांत ते तरणाटे लोकप्रतिनिधी आनी मंत्र्यां कडेन धांव घेतले. आपल्याक नोकरी मेळोवन दिवची, अशी विनवणी करतले. हे संदीचो गैरफायदो घेवन सत्ताधारी पक्षांतले आमदार तांचे कडल्यान पयशे घेतले, अशें भिके हांणी सांगलें. कोरोना म्हामारीच्या काळांत सरकाराचे अनास्थेक लागून देशांतले खूबशे लघुउद्देग बंद पडले. भाजपान वेंचणुके पुरतें लोकांक रोजगाराचें हांयस दाखयलें. पूण दर खेपे तांणी लोकांक फटयले. आतां लोक आनी चड करून तरणाटे ह्या भाजपा सरकारा कडल्यान कितले खेपे फटोवन घेतले, असो प्रस्न भिके हांणी मांडलो, नी लोकांनी आतां चड जागृत जावचें, असो तांणी उलो मारलो.
 भाजपा प्रणीत केंद्र सरकारान 10 कोटी नोकऱ्यो दिवपाचें आस्वासन दिल्लें. पूण आयज मेरेन एक कोटी लेगीत नोकऱ्यो दिवंक नात. हाचे उरफाटे 20 कोटी लोकांक बेरोजगार केले, असो भिके हांणी आरोप केलो. भाजपान विदेशांतलो काळो पयसो हाडचे खातीर नोटबंदी केली. पूण कितलो काळो पयसो देशांत पावलो आनी तातूंतलो कितलो पयसो गरीब लोकां मेरेन तशेंच उदरगतीच्या कामा खातीर मोडलो, हाचें स्पश्टीकरण सरकारान दिवचें. ह्या सरकाराक सर्वसामान्य लोकांचें कांय पडिल्लें ना. ह्या सरकारान आयज मेरेन फक्त अब्जाधीश लोकांचेंच हीत पळयलां, अशें भिके हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 